Voertuigverkope: Rooi ligte flikker steedsToyota se nuwe Rav4 (Foto: Verskaf) Behalwe vir enkele ligstraaltjies verskaf deur die segment vir ligte handelsvoertuie was die voertuigverkopesyfers vir Maart – gemeet teenoor Maart verlede jaar – 3,1% oftewel 1 512 eenhede swakker met ŉ totaal van 47 718 eenhede. Passasiersvoertuie (30 348) het met 1 805 verkope gedaal – die derde maand agtereenvolgend wat dit gebeur – terwyl bakkies en paneelwaens (14 994) ŉ geringe verbetering van 275 verkope aangeteken het. Onder die tien top-vervaardigers is die status quo min of meer gehandhaaf met Toyota weer eens op die boonste trappie danksy ŉ indrukkende totaal van 11 795 wat beteken dat bykans een uit elke vier nuwe voertuie die Toyota/Lexus-embleem vertoon. Oudergewoonte is Toyota se sterre sy no. 1-topverkoper Hilux met ŉ verstommende 4 252 verkope, gevolg deur Corolla op 1 081, Fortuner op 954, en RAV met ŉ stewige 715 verkope. Ondanks die taai marktoestande het Toyota nagenoeg 1 300 eenhede meer verkoop as in Februarie vanjaar, terwyl Volkswagen – in die tweede plek – met sy totaal van 6 627 sowat 800 voertuie minder binnelands verkoop het. Die nuwe Volkswagen Tiguan (Foto: Volkswagen) Een troos is darem dat die mense van Uitenhage die top-verkoper passasiersvoertuig opgelewer het met die Polo Vivo se 2 498 verkope, gevolg deur Polo op 1 383 en Tiguan op ŉ heel billike 447 eenhede wat nuwe tuistes gevind het. Nissan het intussen van krag tot krag gegaan en met sy totaal van 5 417 verkope nie net 700 eenhede meer as in Februarie verkoop nie, maar ook die tweede agtereenvolgende maand Ford (4 961) vir die derde plek uitgestof. Nissan se sterre was NP200 (2 144), NP300 op 839 verkope, terwyl Qashqai (252) en X-Trail (294) sukkel om die 300-grens oor te steek. Ford (vierde) sal harder moet spook om sy gebruiklike derde plek by Nissan terug te neem, en sal benewens Ranger se stewige 2 376 verkope ook van sy ander modelle moet begin inspan. Ander uitblinkers onder die Ford-vaandel was EcoSport op 868, Figo met 722 verkope en Everest met ŉ totaal van 447. Merkwaardig dat die Kuga steeds 91 nuwe eienaars gevind het, terwyl Mustang (22) steeds goed vaar. Die Hyundai Grand i10 (Foto: Hyundai) Die eerste Koreaan onder die top-tien, Hyundai (2 885), het hom goed ingegrawe in die vyfde plek, en maak steeds staat op Grand i10 (1 030), i20 op 476 verkope, en Creta op 308 verkope om die Ford-wolf van die deur af weg te hou. En moenie vergeet van die plaaslik gemonteerde H100-eentonner se 235 verkope nie. Renault (2 289) bly gemaklik in die sesde plek danksy goeie vertonings deur Kwid (1 081), Sandero II op 627 verkope, en Duster wat beter behoort te vaar as sy aangeduide 186 verkope. Isuzu, met sy beperkte modelaanbiedings, het heel skaflik gevaar met ŉ 1 949 totaal en sewende algeheel – danksy D-MAX met 1 445 verkope en die vorige generasie se KB (162). Die agtste plek is ŉ soete genot vir BMW (1 385) want hierdie Beierse vervaardiger het een plek opgeskuif en terselfdertyd sy aartsmededinger Mercedes Benz tot in die laaste plek afgedruk. BMW maak steeds staat op sy gewilde 3-reeks (373) en die plaaslik gemonteerde X3 (218), terwyl die X5 se 95 verkope ook mooi tot die totaal bygedra het. Mercedes Benz weier steeds om individuele modelverkope bekend te maak. Die Kia Rio. Foto: Verskaf ŉ Koreaan wat ŉ maand gelede buite die top-tien was – KIA – het intussen mooi herstel en met sy totaal van 1 318 die negende plek syne gemaak. KIA se sterre was Picanto (630), Rio op 322 verkope en Sportage met ŉ heel skaflike 181 eenhede. En dan is daar die invoerders wat buite die top-tien-groepering val en hier is die kollig dadelik op Porsche met ŉ buitengewoon stewige 144 verkope, terwyl die ander ikoniese invoerders soos Bentley (4), Maserati (5) en Ferrari (6) almal uitgestof word deur die Audi R8 se tien verkope. Invoerders wat moet sokkies optrek, sluit in Peugeot/Citroën (97) en Subaru op 96 verkope. Hoewel die bedryf 110 000 Suid-Afrikaners in diens het en na 149 lande uitvoer, bly die bedryf onder druk van politieke onsekerheid, duur brandstof en ŉ voortdurend verswakkende wisselkoers. Daar word egter verwag dat die komende kwartaal vir ŉ ligte opflikkering kan sorg, terwyl uitvoere steeds presteer met 37 296 eenhede in Maart. Die nuwe Volkswagen Polo Vivo (Foto: Volkswagen) Top-tien passasiersmotors Die Toyota Hilux. Foto: Verskaf Top-tien ligte handelsvoertuie